钦定古今图书集成/明伦汇编/氏族典/第111卷 > 崔彭
## 钦定古今图书集成/明伦汇编/氏族典/第111卷 > 崔彭

按《隋书崔彭传》，“彭字子彭，博陵安平人。少孤，事母以
孝闻。性刚毅，有武略，工骑射，善《周官尚书》，略通大义。
周武帝时，为侍伯上士，累转门正上士。及高祖为丞
相，周陈王纯镇齐州，高祖恐纯为变，遣彭以两骑征
纯入朝。彭未至齐州三十里，因诈病止传舍。纯至彭
所，彭顾其骑士，执而锁之。高祖大悦，拜上仪同。及践”
祚，迁监门郎将，兼领右卫长史，赐爵安阳县男。数岁，
转车骑将军，俄转骠骑，恒典宿卫。性谨密，在省闼二
十馀年，每当上在仗，危坐终日，未尝有怠惰之容，上
甚嘉之。后加上开府，迁备身将军。上尝宴达头可汗
使者于武德殿，有鸽鸣于梁上，上命彭射之，既发而
中，上大悦。及使者反，可汗复遣使于上曰：“请得崔将
军，一与相见。”上遂遣之。及至匈奴中，可汗召善射者
数千人，因掷肉于野，以集飞鸢。遣其善射者射之，多
不中，复请彭射之。彭连发数矢，皆应弦而落。突厥相
顾，莫不叹服。可汗留彭不遣。百馀日，上赂以缯彩，然
后得归。仁寿末，进爵安阳县公。炀帝即位，迁左领军
大将军。从幸洛阳，彭督后军。时汉王谅初平，馀党往
往屯聚，令彭率众数万镇遏山东。复领慈州事。卒，时
年六十三，赠大将军，谥曰肃。子宝德嗣。